**Š T A T Ú T**

**Metodicko-pedagogického centra**

*zo dňa 26.03.2014 v znení Dodatku č. 1 zo dňa 16.12.2015*

**Článok 1**

**Úvodné ustanovenia**

1. Štatút Metodicko-pedagogického centra (ďalej len „MPC“) vymedzuje na základe zákonov a ostatných všeobecné záväzných právnych predpisov podrobnejšie pôsobnosť a úlohy MPC, ustanovuje zásady jeho činnosti, zásady jeho vnútornej organizácie a vzťahy k Ministerstvu školstva, vedy, výskumu a športu Slovenskej republiky (ďalej len „ministerstvo“).
2. Úlohy, zásady činnosti a zásady organizácie MPC uvedené v štatúte sú záväzné na vydanie organizačného poriadku MPC.

**Článok 2**

**Postavenie a základné organizačné členenie MPC**

(1) Zriaďovateľom MPC je ministerstvo na základe § 14 ods. 2 písmeno c) zákona č. 596/2003 Z. z. oštátnej správe v školstve a školskej samospráve v znení a doplnení niektorých zákonov v znení neskorších predpisov ako svojej rozpočtovej organizácie zriadenej na plnenie úloh ministerstva voblasti metodickej činnosti a kontinuálneho vzdelávania pedagogických zamestnancov, odborných zamestnancov a nepedagogických zamestnancov škôl a školských zariadení na území Slovenskej republiky.

(2) MPC je štátnou rozpočtovou organizáciou s právnou subjektivitou, ktorá je svojimi finančnými vzťahmi zapojená na rozpočet ministerstva.

(3) Identifikačné číslo MPC je: 00164348.

(4) MPC je právnická osoba, ktorá v právnych vzťahoch vystupuje vo svojom mene.

(5) Sídlom MPC je Bratislava, Ševčenkova ul. 11, 850 05 Bratislava.

(6) MPC sa organizačne člení na generálne riaditeľstvo a regionálne pracoviská.

(7) MPC môže na plnenie svojich úloh v rozsahu svojej pôsobnosti zriaďovať detašované pracoviská ako organizačnú súčasť regionálnych pracovísk.

**Článok 3**

**Predmet činnosti**

(1) MPC poskytuje funkčný, efektívny, kvalitný a dostupný systém kontinuálneho vzdelávania a odborno-metodické poradenstvo pedagogickým zamestnancom a odborným zamestnancom škôl a školských zariadení na území Slovenskej republiky.

(2) MPC poskytuje kontinuálne vzdelávanie v súlade so zákonom č. 317/2009 Z.z. o pedagogických zamestnancoch a o odborných zamestnancoch a o zmene a doplnení niektorých zákonov v znení neskorších predpisov (ďalej len „zákon č. 317/2009 Z. z.“) na udržanie, obnovovanie, zdokonaľovanie, rozširovanie a dopĺňanie profesijných kompetencií pedagogických zamestnancov a odborných zamestnancov v súlade s vedeckými poznatkami, spoločenskými potrebami a požiadavkami potrebnými na výkon pedagogickej činnosti a odbornej činnosti.

(3) MPC uskutočňuje kontinuálne vzdelávanie prostredníctvom programov kontinuálneho vzdelávania akreditovaných podľa zákona č. 317/2009 Z. z.

(4) MPC vykonáva aj ďalšie odborno-metodické činnosti a kontinuálne vzdelávanie pedagogických zamestnancov a odborných zamestnancov škôl a školských zariadení s vyučovacím jazykom národnostných menšín, ktoré poskytujú výchovu a vzdelávanie pre deti a žiakov podľa štátneho vzdelávacieho programu.

(5) MPC sa podieľa na odborno-metodickej pomoci a kontinuálnom vzdelávaní pedagogických zamestnancov a odborných zamestnancov na školách a školských zariadeniach s vysokým zastúpením detí a žiakov zo sociálne znevýhodneného prostredia prostredníctvom Rómskeho vzdelávacieho centra (ROCEPO).

(6) MPC v systéme kontinuálneho vzdelávania vykonáva tieto druhy vzdelávania:

a) aktualizačné vzdelávanie,

b) inovačné vzdelávanie,

c) špecializačné vzdelávanie,

d) funkčné vzdelávanie,

e) kvalifikačné vzdelávanie.

(7) Kontinuálne vzdelávanie sa uskutočňuje v týchto formách:

a) prezenčnej,

b) dištančnej,

c) kombinovanej.

(8) MPC uskutočňuje podľa zákona č. 317/2009 Z. z. I. a II. atestácie pre pedagogických a odborných zamestnancov.

(9) MPC uskutočňuje v rámci svojej pôsobnosti:

a) odborno-metodickú činnosť,

b) vydavateľskú a publikačnú činnosť,

c) výskumnú činnosť,

d) vzdelávanie nepedagogických zamestnancov.

**Článok 4**

**Základné úlohy MPC**

(1) MPC plní úlohy na základe plánu hlavných úloh, ktorý nadväzuje na plán hlavných úloh ministerstva.

(2) MPC plní nasledovné úlohy

a) tvorí koncepčnú činnosť v oblasti kontinuálneho vzdelávania pedagogických zamestnancov a odborných zamestnancov,

b) zabezpečuje tvorbu vzdelávacích programov pre pedagogických zamestnancov a odborných zamestnancov podľa potrieb škôl a školských zariadení v jednotlivých regiónoch Slovenskej republiky,

c) koordinuje koncepčnú a riadiacu činnosť vo vydávaní publikácií, celoštátnych odborno-metodických periodík a vydávanie odborno-metodických zamestnancov v jednotlivých regiónoch Slovenskej republiky,

d) podieľa sa na výskumnej činnosti v oblasti aplikovaného pedeutologického výskumu,

e) vykonáva prostredníctvom svojich zamestnancov – učiteľov pre kontinuálne vzdelávanie priamu výchovno-vzdelávaciu činnosť, ktorou sa uskutočňuje program kontinuálneho vzdelávanie a ostatné činnosti súvisiace s jeho priamou výchovno-vzdelávacou činnosťou,

f) spolupracuje s rezortnými inštitúciami a zahraničnými vzdelávacími a vedecko-výskumnými inštitúciami, so záujmovými organizáciami a združeniami pôsobiacimi v oblasti výchovy a vzdelávania,

g) spolupracuje s orgánmi štátnej správy v školstve a školskej samosprávy v oblasti kontinuálneho vzdelávania pedagogických zamestnancov, odborných zamestnancov a ďalšieho vzdelávania nepedagogických zamestnancov,

h) realizuje projekty financované Európskou úniou,

i) na základe poverenia ministerstva vykonáva ďalšie činnosti pre pedagogických zamestnancov, odborných a nepedagogických zamestnancov škôl a školských zariadení.

**Článok 5**

**Riadenie a organizácia**

(1) Štatutárnym orgánom MPC je generálny riaditeľ, ktorého vymenúva a odvoláva minister školstva, vedy, výskumu a športu Slovenskej republiky (ďalej len „minister školstva“).

(2) Generálny riaditeľ MPC najmä:

a) predkladá ministrovi školstva návrhy na zmenu a doplnenie štatútu,

b) riadi činnosť MPC a jeho regionálne pracoviská, koná v jeho mene a navonok ho zastupuje,

c) zodpovedá ministrovi školstva za riadiacu činnosť MPC, kvalitné a včasné plnenie úloh v oblasti pedagogickej, ekonomickej, hospodárskej, pracovno-právnej a dodržiavanie právnych predpisov,

d) vydáva vnútorné normy a predpisy (napr. organizačný poriadok, pracovný poriadok, atď.),

e) plní úlohy MPC vyplývajúce z pracovno-právnych vzťahov, rozhoduje o pracovnom a funkčnom zaradení zamestnancov, určuje popis práce a platové náležitosti,

f) zabezpečuje kvalitu vzdelávania na všetkých regionálnych pracoviskách MPC.

(3) Generálneho riaditeľa MPC v čase jeho neprítomnosti zastupuje ním poverený zástupca, a to v rozsahu a na dobu určenú v poverení.

(4) Regionálne pracovisko MPC riadi riaditeľ regionálneho pracoviska.

(5) Detašované pracovisko MPC riadi zástupca riaditeľa regionálneho pracoviska.

(6) Rozsah práv a povinností, ako aj zodpovednosti riaditeľa regionálneho pracoviska MPC a zástupcu riaditeľa regionálneho pracoviska pre detašované pracovisko upraví Organizačný poriadok, ktorý vydáva generálny riaditeľ MPC.

**Článok 6**

**Zamestnanci MPC**

(1) Zamestnancami MPC sú pedagogickí zamestnanci, výskumní zamestnanci, vedúci zamestnanci, nepedagogickí zamestnanci ako hospodársko-správni zamestnanci a zamestnanci remeselných, manuálnych alebo manipulačných činností s prevahou fyzickej práce.

(2) Pracovno-právne vzťahy MPC upravujú osobitné predpisy.

(3) Rozsah práv a povinností, ako aj zodpovednosti zamestnancov MPC sa riadi podľa všeobecne záväzných právnych predpisov, organizačného poriadku MPC a pracovného poriadku MPC, ktoré vydáva generálny riaditeľ MPC.

**Článok 7**

**Poradné orgány MPC**

(1) Na efektívne zabezpečenie činnosti MPC, posudzovanie vybraných problémov a ich riešenie zriaďuje generálny riaditeľ MPC poradné orgány. Poradné orgány môžu byť stále alebo dočasné.

(2) Poslanie, rozsah činnosti a zloženie poradných orgánov vymedzuje organizačný poriadok MPC.

**Článok 8**

**Hospodárenie**

(1) MPC je rozpočtová organizácia s právnou subjektivitou zriadená ministerstvom, ktorá je svojimi príjmami a výdavkami zapojená na štátny rozpočet prostredníctvom rozpočtovej kapitoly ministerstva.

(2) Hospodárenie MPC sa riadi všeobecne záväznými právnymi predpismi, vzťahujúcimi sa na hospodárenie štátnych rozpočtových organizácií (zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov).

(3) MPC hospodári samostatne a vo vlastnom mene s majetkom, ktorý mu bol zverený pri jeho založení a tiež s majetkom nadobudnutým vlastnou činnosťou.

(4) O delegovaní kompetencií v ekonomicko-právnej oblasti na regionálne pracoviská rozhoduje generálny riaditeľ MPC.

**Článok 9**

**Záverečné ustanovenia**

(1) Zmeny a doplnky štatútu možno meniť len na základe písomného dodatku a v súlade s platnými právnymi predpismi.

(2) Dňom nadobudnutia účinnosti tohto štatútu sa zrušuje doteraz platný štatút Metodicko-pedagogického centra zo dňa 01. 06. 2010 v znení dodatkov č. 1 zo dňa 18.10.2010 a č. 2 zo dňa 17.9.2012.

(3) Tento štatút nadobúda platnosť a účinnosť dňom podpísania ministrom školstva.

V Bratislave, dňa

 minister